༈ །རྡོ་རྗེ་རྣམ་པར་འཇོམས་པའི་རྗེས་གནང་སོགས་ཇི་ལྟར་བྱེད་པའི་ཚུལ་བཞུགས་སོ། །ན་མོ་གུ་རུ་བུདྡྷ་སིཾ་ཧཱ་ཡ། རྡོ་རྗེ་རྣམ་འཇོམས་ཀྱི་རྗེས་གནང་སོགས་ཇི་ལྟར་བྱེད་པའི་ཚུལ་ལ། སྦྱོར་དངོས་རྗེས་གསུམ་ལས། དང་པོ་ནི་སྟེགས་ཇི་ལྟར་རིགས་པའི་སྟེང་དུ། མཎྜལ་ལ་དྲི་བཟང་གི་ཐིག་ལེ་བྱས་ལ་མེ་ཏོག་གི་ཚོམ་བུ་བཀོད། དེའི་མཐར་མཚམས་འཛིན་མེ་ཏོག ཆུ་གཉིས་ཉེར་སྤྱོད་དང་བཅས་པ་ཕྱོགས་མཚམས་བརྒྱད་དང་གཏོར་མ་མདུན་དང་། ཆ་གསུམ་ཤར་ལྷོ་ནས་ལྷོ་ནུབ་བར་དང་། སློབ་དཔོན་གྱི་མདུན་དུ་རྡོར་དྲིལ་མེ་ཏོག བུམ་པ། གཟུངས་རྡོར། ཡུངས་ཀར། གུ་གུལ། སློབ་མ་ལ་བཀྱེ་རྒྱུའི་མེ་ཏོག་སོགས་སྟ་གོན་བྱ། མཆོད་པ་བྱིན་བརླབ། བདག་བསྐྱེད་བཟླས་པ། མདུན་བསྐྱེད་བསང་སྦྱང་། ཡན་ལག་བཞི་རྫོགས་སུ་བསྐྱེད་དེ། །མཆོད་བསྟོད་གཏོར་མ་འབུལ་བ། ཆ་གསུམ་གཏོར་མ། བུམ་བསྐྱེད་བཟླས་པ་བྱ་བ། མདུན་བསྐྱེད་ལ་དམིགས་པའི་བཟླས་པ། གསོལ་བ་གདབ་པ་རྣམས་ཐམས་ཅད་མཁྱེན་པ་རཏྣ་ནི་རཱ་བྷོ་གས་མཛད་པ་ལྟར་བྱའོ། །གཉིས་པ་དངོས་གཞི་ནི། སློབ་མ་རྣམས་ཁྲུས་དང་ཕྱག་བྱས་གྲལ་ལ་འཁོད་པ་ལ། ལས་ཀྱི་རྡོ་རྗེས་མེ་ཏོག་བཀྱེ་བསྡུ་གྲུབ་རྗེས། སློབ་དཔོན་གྱིས། འོ་ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་གནས་སྐབས་སུ་འགལ་རྐྱེན་བར་ཆད་ཐམས་ཅད་ཉེ་བར་ཞི་བ་དང་། མཐར་ཐུག་བླ་ན་མེད་པ་སངས་རྒྱས་ཀྱི་གོ་འཕང་ཐོབ་པར་བྱ་བའི་ཕྱིར་དུ་རྗེས་སུ་གནང་བ་ཟབ་མོ་གསན་ལ་དོན་ཚུལ་བཞིན་དུ་ཉམས་སུ་བླང་བར་བགྱིའོ་སྙམ་པ་བྱང་ཆུབ་ཀྱི་མཆོག་ཏུ་ཐུགས་བསྐྱེད་པ་གསལ་བཏབ་ནས་གསན་པར་ཞུ། དེ་ལ་འདིར་སྟོན་པ་ཡང་དག་པར་རྫོགས་པའི་སངས་རྒྱས་ཐུབ་པའི་དབང་པོས་གདུལ་བྱ་རྣམས་ཀྱི་ཉོན་མོངས་པའི་གཉེན་པོར་ཆོས་ཀྱི་ཕུང་པོ་བསམ་གྱིས་མི་ཁྱབ་པ་གསུངས་པ་ལས། བསྡུ་ན་རྒྱུ་ལ་ཡུན་རིང་དུ་སྤྱོད་པར་བྱེད་པ་ཕ་རོལ་ཏུ་ཕྱིན་པའི་ཐེག་པ་དང་། འབྲས་བུ་ལ་མྱུར་དུ་སྤྱོད་པར་བྱེད་པ་གསང་སྔགས་རྡོ་རྗེ་ཐེག་པ་གཉིས་ལས། འདིར་སྔགས་ཀྱི་ཐེག་པ་ཡིན། དེ་ལ་ཡང་རྒྱུད་སྡེ་གཉིས་དང་། གསུམ་དང་བཞི་དང་། ལྔ་དང་དྲུག་ཏུ་འདོད་པ་ལས། སློབ་དཔོན་ཁ་ཅིག་བསྡུ་བ་ཙམ་མཛད། ཁ་ཅིག་དབྱེ་བ་ཙམ་མཛད་པ་ནི། བརྗོད་བྱའི་དོན་ཕྱོགས་རིས་མཐུན་པ་ཙམ་ལ་དགོངས་པ་ཡིན། དོན་ལ་རྒྱུད་སྡེ་བཞིར་གྲངས་ངེས་པ་ནི། རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་བླ་མེད་དེ་ལྟག་ལ། །ཞེས་གསུངས་པའི་རྗེས་སུ་འབྲངས་ནས། བྱ་བའི་རྒྱུད་དང་། སྤྱོད་པའི་རྒྱུད་དང་། རྣལ་འབྱོར་གྱི་རྒྱུད་དང་། རྣལ་འབྱོར་ཆེན་པོ་བླ་ན་མེད་པའི་རྒྱུད་དང་བཞི་ལས། འདིར་བྱ་བའི་རྒྱུད་ཡིན། དེ་ལ་ཡང་བྱ་བ་སྤྱིའི་རྒྱུད་དང་། བྱ་བ་སོ་སོའི་རྒྱུད་གཉིས་ལ། འདིར་ཕྱི་མ་ཡིན། དེ་ལ་རྒྱུད་སྡེ་སྒོ་དྲུག་ཡོད་པ་ལས། འདིར་རྡོ་རྗེའི་རིགས་ཀྱི་རྒྱུད་ཡིན། དེ་ལ་ལྔ་སྟེ། རིགས་ཀྱི་གཙོ་བོའི་རྒྱུད་ནི་རྡོ་རྗེ་མི་འཁྲུགས་པའི་གཟུངས་ཏེ་འདི་ལ་སློབ་དཔོན་ཛེ་ཏཱ་རིས་ལྷ་དགུའི་དཀྱིལ་འཁོར་བཤད་དོ། །གཉིས་པ་རིགས་ཀྱི་བདག་པོའི་རྒྱུད་ནི། རིག་པ་མཆོག་གི་རྒྱུད་དང་། རྡོ་རྗེ་ས་འོག་གི་རྒྱུད་དང་། ལག་ན་རྡོ་རྗེའི་མཚན་བརྒྱ་རྩ་བརྒྱད་པ་དང་། ལག་ན་རྡོ་རྗེའི་གཟུངས་ཆོག་དང་བཅས་པ་དང་། ལག་ན་རྡོ་རྗེ་ས་བཅུའི་སྙིང་པོ་དང་། རྡོ་རྗེ་རྣམ་པར་འཇོམས་པའི་གཟུངས་དང་། དེའི་བཤད་རྒྱུད་རྡོ་རྗེ་རི་རབ་ཆེན་པོའི་རྩེ་མོ་ཁང་པ་བརྩེགས་པའི་གཟུངས་དང་། རྡོ་རྗེ་ཕྲ་མོ་ཐོགས་པ་མེད་པའི་གཟུངས་དང་། ལག་ན་རྡོ་རྗེ་རྨི་ལམ་མཐོང་བའི་གཟུངས་དང་དགུའོ། །གསུམ་པ་རིགས་ཀྱི་ཡུམ་ནི། རྡོ་རྗེ་མི་ཕམ་མ་མེ་ལྟར་རབ་ཏུ་རྨོངས་བྱེད་ཅེས་བྱ་བའི་གཟུངས་སོ། །བཞི་པ་ཁྲོ་བོ་ཁྲོ་མོ་ནི། བདུད་རྩི་ཐལ་སྦྱོར་གྱི་སྙིང་པོ་བཞི་པ་ཞེས་བྱ་བའི་གཟུངས་དང་། རིག་སྔགས་ཀྱི་རྒྱལ་མོ་རྒྱལ་བ་ཅན་དང་གཉིས་སོ། །ལྔ་པ་ཕྱག་བརྙན་ཕོ་མོའི་རྒྱུད་ནི། སྟོབས་པོ་ཆེའི་གཟུངས་དང་། རྡོ་རྗེ་ལུ་གུ་རྒྱུད་ཀྱི་རྟོག་པ་གཉིས་ཏེ་དེ་ལྟར་ཀུན་དྲིལ་བས་རྒྱུད་བཅོ་ལྔ་ཡོད་པ་ལས། འདིར་རིགས་ཀྱི་བདག་པོའི་རྒྱུད་ཡིན། དེ་ལ་དགུ་ཡོད་པའི་ནང་ནས་རྡོ་རྗེ་རྣམ་པར་འཇོམས་པའི་གཟུངས་ཀྱི་རྗེས་སུ་འབྲངས་པ་ཡིན། དེའང་དེ་ཉིད་ལས། རྒྱུད་དོ་ཅོག་གི་རྩ་བ་སྟེ། །ཞེས་པའི་ཚིག་ལ་བརྟེན་ནས། སློབ་དཔོན་པདྨ་འབྱུང་གནས་ཀྱིས། བྱ་རྒྱུད་རང་རྐང་དུ་བཀྲལ་བའི་རྡོ་རྗེ་རྣམ་འཇོམས་ལྷ་ལྔའི་སྒྲུབ་ཐབས་སོགས་ཡོད། ཡང་དེ་ཉིད་ལ་བརྟེན་ནས་སློབ་དཔོན་སངས་རྒྱས་གསང་བས་སྤྱོད་རྒྱུད་ལྟར་བཀྲལ་བའི་རྡོ་རྗེ་རྣམ་འཇོམས་ལྷ་ལྔའི་དཀྱིལ་འཁོར་དུ་དབང་བསྐུར་བ་སོགས་ཡོད། ཡང་ཚིག་དེ་ཉིད་ལ་བརྟེན་ནས་གྲུབ་ཆེན་ཛེ་ཏཱ་རིས་རྣལ་འབྱོར་རྒྱུད་ལྟར་བཀྲལ་བའི་རྡོ་རྗེ་རྣམ་འཇོམས་ལྷ་གཅིག་བུམ་གཅིག་བླ་མ་བ་རི་ལོ་ཙཱ་བའི་ལུགས་དང་། པཎྜི་ཏ་མ་ཎི་བཛྲ་གྱིས་རྡོ་རྗེ་རྣམ་འཇོམས་སྔོན་པོ་ལྷ་བཅུ་དགུའི་དཀྱིལ་འཁོར་དུ་དབང་བསྐུར་བའི་བཀའ་སྲོལ་སོགས་དུ་མ་ཡོད་དོ། །ཡང་དེ་ཉིད་ཀྱི་རྗེས་སུ་འབྲངས་ནས་རྣལ་འབྱོར་གྱི་དབང་ཕྱུག་དཔལ་ལྡན་བི་རཱུ་པས་རྗེ་བཙུན་རྡོ་རྗེ་བདག་མེད་མའི་གདམས་ངག་ལ་བརྟེན་ནས་རྣལ་འབྱོར་བླ་མེད་ཀྱི་རྒྱུད་ལྟར་བཀྲལ་བའི་རྡོ་རྗེ་རྣམ་འཇོམས་ལ་ཁྲོ་བོ་བཅུ་དང་རྡོ་རྗེ་ཕོ་ཉ་མོ་དྲུག་ཅུ་རྩ་བཞིས་བསྐོར་བ་དེ་ཉིད་རྗེ་བཙུན་ས་སྐྱ་པ་ཆེན་པོ་ལ་བཀའ་བབས་པ་ལ་རྣམ་འཇོམས་བིར་ལུགས་ཞེས་ཡོངས་སུ་གྲགས་པ་རྣམས་སུ་ཡོད་པ་ལས། འདིར་གྲུབ་ཆེན་ཛེ་ཏཱ་རི་ནས་བླ་མ་བ་རི་ལོ་ཙཱ་བ་ལ་སོགས་པར་བརྒྱུད་དེ་རྗེ་བཙུན་ས་སྐྱ་པ་ཆེན་པོ་ལ་བཀའ་བབས་པའི་རྡོ་རྗེ་རྣམ་པར་འཇོམས་པའི་རྗེས་སུ་གནང་བ་སྒྲུབ་པ་ལ། སློབ་དཔོན་གྱི་བྱ་བ་དང་སློབ་མའི་བྱ་བ་གཉིས་ལས། དང་པོ་སློབ་དཔོན་གྱི་བྱ་བ་ལེགས་པར་གྲུབ་ཟིན་ནས། གཉིས་པ་སློབ་མའི་བྱ་བ་ལ་རྗེས་གནང་གི་སྔོན་འགྲོ་དང་དངོས་གཞི་རྗེས་གསུམ་ལས། དང་པོ་སྔོན་འགྲོ་ལ་མཎྜལ་དབུལ་ཞིང་གསོལ་བ་གདབ་པ། རྒྱུད་དག་པར་བྱ་བ། ཐུན་མོང་མ་ཡིན་པའི་གསོལ་བ་གདབ་པ་རྣམས་སུ་ཡོད་པ་ལས། ཐོག་མར་སློབ་དཔོན་ལ་རྡོ་རྗེ་རྣམ་འཇོམས་དངོས་ཡིན་སྙམ་པའི་མོས་གུས་དང་ལྡན་པའི་སྒོ་ནས་རྗེས་སུ་གནང་བ་ཟབ་མོའི་ཞུ་བའི་ཡོན་དུ་མཎྜལ་འབུལ་བར་ཞུ། དེ་ལྟར་མཎྜལ་ཕུལ་ནས་ཕྱག་མེ་ཏོག་དང་བཅས་པས་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཀུན་མཁྱེན་ཡེ་ཤེས་སོགས་ནས། མེ་ཏོག་གཏོར་བའི་བར་འདྲ། དེས་རྗེས་གནང་གི་དངོས་གཞི་གྲུབ་ནས། དེའི་མཐའ་རྟེན་དུ་གདོན་བགེགས་ལ་གཏོར་མ་སྦྱིན་པའི་སྒོ་ནས་སྦྱོང་བ་སོགས་བྱ་བ་དང་། བགེགས་ཞི་བའི་ཕྱིར་བཀྲུ་བྱབས་སྲུང་གསུམ་དུ་གནས་པ་དང་། བདེན་པའི་སྟོབས་བརྗོད་པ་དང་། ཤེས་པར་བྱ་བ་རྣམས་སུ་ཡོད་པ་ལས། དང་པོ་གདོན་བགེགས་ལ་གཏོར་མ་སྦྱིན་པའི་སྒོ་ནས་སྦྱོང་བ་བྱས་པའི་མོས་པ་མཛོད། ཨོཾ་སརྦ་སོགས་བརྗོད། ཏིང་ལོ་དང་ཆངས་བུས་ཀྱང་སྦྱོང་བའི་མོས་པ་མཛོད། ན་མཿཙཎྜ་སོགས་དང་། དྲག་པོའི་སྒོ་ནས་སྦྱོང་བ་སོགས་དང་། གཉིས་པ་བགེགས་ཞི་བའི་ཕྱིར་བཀྲུ་བྱབས་སྲུང་གསུམ་ལས་ཐོག་མར་བཀྲུ་བའི་སླད་དུ་སློབ་དཔོན་གྱིས། བུམ་པ་བདུད་རྩིས་གང་བས་སྐུ་ཁྲུས་གསོལ་བར་མོས་པ་མཛོད། ཇི་ལྟར་བལྟམས་པ་སོགས་དང་། བྱབས་པའི་སླད་དུ་རྨ་བྱའི་སྒྲོ་མདོངས་ཀྱི་དབུས་སུ་ཟླ་བ་ལ་ཧཱུྃ་ཡིག་སྔགས་ཕྲེང་གིས་བསྐོར་བ་གསལ་བཏབ་ནས་སློབ་དཔོན་གྱིས་རྡོ་རྗེ་དང་བཅས་པའི་སྒྲོས་ཁྱེད་རང་རྣམས་ཀྱི་ནད་གདོན་ཉེར་འཚེ་ཐམས་ཅད་རྡོ་ཁབ་ལེན་གྱི་ལྕགས་ལེན་པ་ལྟར་ཙེན་གྱིས་བླངས་ཏེ་ཕྱིར་དོར་བར་མོས་པ་མཛོད། ཡང་སྙིང་སོགས་དང་། བསྲུང་བའི་སླད་དུ་ཁྱེད་རང་གི་སྤྱི་བོ་ལ་སོགས་པའི་གནས་རྣམས་སུ་སློབ་དཔོན་གྱི་རྡོ་རྗེས་རིག་པས་རྡོ་རྗེ་དེ་ལས་དེ་འདྲ་བའི་རིགས་ཅན་བསམ་གྱིས་མི་ཁྱབ་པ་བྱུང་སྟེ་ལུས་ལ་རྡོ་རྗེའི་གོ་གྱོན་ནས་ཕྱིན་ཆད་བདུད་དང་བར་དུ་གཅོད་པ་གང་གིས་ཀྱང་མི་ཚུགས་པར་བྱས་པ་ཡིན་སྙམ་དུ་མོས་པ་མཛོད། ཡང་སྙིང་སོགས་དང་། གསུམ་པ་བདེན་པའི་སྟོབས་བརྗོད་པའི་སླད་དུ་ཁྱེད་རང་གི་སྤྱི་བོར་རྡོ་རྗེ་བཞག་སྟེ་བྱིན་གྱིས་བརླབས་པར་མོས་པ་མཛོད། ངག་ཏུ་གཟུངས་དང་། རྒྱལ་བ་སོགས་དང་། བཞི་པ་ཤེས་པར་བྱ་བའི་སླད་དུ་རྡོ་རྗེ་རྣམ་པར་འཇོམས་པ་ལ་གཞན་ཡང་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའི་ཚོགས་བསམ་གྱིས་མི་ཁྱབ་པས་བསྐོར་བ་སློབ་དཔོན་དང་བཅས་པས་བཀྲ་ཤིས་ཀྱི་མངའ་གསོལ་བའི་མོས་པ་མཛོད། ཆེ་བའི་ཆེ་མཆོག་སོགས་བྱའོ། །རྗེས་གཙོ་བོས་སོགས། མཎྜལ། དེང་ནས་སོགས་སྤྱི་དང་འདྲ། རྗེས་ཆོག་ལ་མཆོད་པ་ཁ་གསོས་ནས་བྱིན་གྱིས་བརླབ། མཆོད་བསྟོད་འདོད་དོན་གསོལ་གདབ། ནོངས་པ་བཟོད་པར་གསོལ་བ། གཤེགས་སུ་གསོལ་ཞིང་དམ་ཚིག་པ་རང་ལ་བསྡུ་བ། གནས་གསུམ་སྲུང་བ་སོགས་འདྲའོ། །ཞེས་པ་འདི་ནི་རྗེ་ཐམས་ཅད་མཁྱེན་པས་མཛད་པའི་ཡིག་ཆའི་ཁ་སྐོང་དུ། སྐུལ་བ་པོའི་བཞེད་པ་ལྟར་དང་རང་གི་དྲན་པ་གསོ་བའི་ཕྱིར་དུ་བྲང་ཏི་པའི་བཙུན་པ་ནམ་མཁའི་མིང་ཅན་གྱིས་ཨེ་ཝཾ་ཐར་པ་རྩེར་མྱུར་བར་སྦྱར་བའོ། །མངྒ་ལཾ་བྷ་ཝནྟུ།།